Swartrenoster-jagpermit op ‘n veiling verkoopFoto: Brocken Inaglory, Wikimedia Commons ŉ Permit om ŉ bedreigde swartrenoster in Namibië te skiet, is Saterdag op ŉ veiling in Dallas, Amerika, verkoop. Die permit is vir $350 000 (sowat R3.7 miljoen) verkoop en die opbrengs sal glo aangewend word vir bewaringspogings. Steve Wagner, ŉ woordvoerder vir die Dallas Safari Club, wat die veiling aangebied het, het die transaksie bevestig, maar wou nie die koper se naam bekend maak nie. Ben Carter, uitvoerende direkteur van die jagklub, het die veiling verdedig. Hy sê die opbrengs sal aangewend word vir die bewaring van swartrenosters. Hy sê die renoster wat geskiet gaan word sal ŉ ou bul wees wat nie meer kan aanteel nie. “Die dier sal waarskynlik van kant gemaak word, aangesien hy aggressief raak en ander wild bedreig,” het Carter gesê. Die veiling het egter wyd kritiek uitgelok, insluitend groepe wat hulself beywer vir die regte van wilde diere en die natuur. Die FBI het vroeër vandeesweek gesê hy ondersoek doodsdreigemente wat lede van die jagklub ontvang het. Daar is minder as 5 000 swartrenosters oor ná ongeveer 70 000 in die 1960s. Sowat 1 800 renosters kan in Namibië aangetref word. Namibië reik jaarliks vyf soortgelyke permitte uit. -SAPA Lees ook: Namibië verdedig renosterjag-permit Doodsdreigemente vir klub wat renosterjag-permit wil verkoop